Segja nýtt háskólasjúkrahús ekki ógna sjúkrahúsum á landsbyggðinni Fulltrúar verkefnisstjórnar ásamt framkv.stj. HVE Verkefnisstjórn um byggingu nýs háskólasjúkrahúss í Reykjavík hélt nýverið kynningarfund á Akranesi um væntanlega sjúkrahússbyggingu Landspítalans í Reykjavík . Þar kynntu Gunnar Svavarsson formaður verkefnisstjórnar , Gyða Baldursdóttir hjúkrunarfræðingur og Jóhannes Gunnarsson læknisfræðilegur verkefnisstjóri nýs háskólasjúkrahúss þetta risavaxna verkefni . Hópurinn hefur nú þegar haldið nokkra sambærilega kynningarfundi á landsbyggðinni , meðal annars einn í Stykkishólmi . Hafa þeir verið haldnir vegna töluverðrar tortryggni sem gætt hefur í garð verkefnisins , að sögn þremenninganna . Margir hafa orðið til að halda því fram að þegar nýtt háskólasjúkrahús verður risið á lóðinni við Hringbraut í Reykjavík þá verði næsta skref stjórnvalda að loka sjúkrahúsum í næsta nágrenni , meðal annars á Reykjanesi , Selfossi og Akranesi . Verkefnisstjórnin þvertekur fyrir að slíkt komi til álita og sagði Gunnar Svavarsson meðal annars : “ Landspítalinn hefur ekki hag af því að landsbyggðarsjúkrahúsum verði lokað . Með nýjum Landspítala er ekki verið að fjölga sem neinu nemur sjúkrarýmum í Reykjavík , heldur er verið að koma á fót vel búnu þjóðarsjúkrahúsi og færa rekstur Landspítalans í betra horf en nú er mögulegt . ” Sjá ítarlega frásögn af fundinum í Skessuhorni sem kom út sl. miðvikudag .